b'\n_START_ARTICLE_\nVinko Zupan\n_START_SECTION_\n\xc5\xbdivljenje in delo\n_START_PARAGRAPH_\nZupan je osnovno \xc5\xa1olo  obiskoval v Zagrebu in Ljubljani in tu tudi klasi\xc4\x8dno gimnazijo (1893-1901). Od jeseni 1901 je \xc5\xa1tudiral slavistiko z germanistiko na univerzi v Pragi. Leta 1904 je 6 mesecev izpopolnjeval svojo franco\xc5\xa1\xc4\x8dino v \xc5\xbdenevi. Zaradi \xc5\xbeiv\xc4\x8dne obolelosti je \xc5\xa1tudij do 1906 prekinil, nato \xc5\xa1tudiral slovansko, nem\xc5\xa1ko in francosko filologijo na univerzi v Gradcu (1907/1908) in tam 1908 doktoriral. Januarja 1910 je postal nepla\xc4\x8dani praktikant v ljubljanski Licejski knji\xc5\xbenici, 1913 redno zaposlen vendar bil pove\xc4\x8dini bolan in iskal zdravja na Gorenjskem in kon\xc4\x8dno v Heluanu pri Kairu. Ko se mu je plju\xc4\x8dna bolezen popravila, pa je znova du\xc5\xa1evno zbolel in sredi marca 1915 moral v bolni\xc5\xa1nico._NEWLINE_Na Zupanov razvoj je v Pragi vplival Tom\xc3\xa1\xc5\xa1 Garrigue Masaryk, v Gradcu pa Anton Murko. Poglabljal se je v literaturo, naravoslovje in filozofijo in o tem veliko pisal. Komaj 8-letna publicistika ka\xc5\xbee na njegovo dejavnost in nadarjenost. Posebej v kritiki mu je stalna bolehnost vsiljevala razdra\xc5\xbeljiv ton, kar je spro\xc5\xbealo polemi\xc4\x8dne odgovore._NEWLINE_S pesmimi se je oglasil v slovenskih listih (Ljubljanski zvon, 1907) in drugih. Pomembnej\xc5\xa1i pa so njegovi eseji o Macharju (1907), Vrazu (1908), Masaryku (1910), Strindbergu (1912), prijatelju Antonu Dermoti (1914/1915) in nekaterih drugih. Raziskovalno te\xc5\xbenjo ka\xc5\xbeejo \xc4\x8dlanki Metri\xc4\x8dni vzori Pre\xc5\xa1ernove podoknice Luna sije (1909), Luna sije in drugo (1914), Plagiati prof. Fr. Pengova (1914) in drugi. Napisal ve\xc4\x8d knji\xc5\xbenih ocen, npr. Ivan Prijatelj, Janko Kersnik (1915). Iz franco\xc5\xa1\xc4\x8dine je prevedel Maeterlinckovo Smrt mladega psi\xc4\x8dka (1911)  in za\xc4\x8detek romana Anatola Francea Kuhinja pri kraljici P\xc3\xa9dauque (1915), prevod je nadaljeval Oton \xc5\xbdupan\xc4\x8di\xc4\x8d.'